FA: – Mourinho burde bedt om unnskyldning til Eva Carneiro
Carneiro ble skjelt ut og degradert av Chelsea-manageren etter ligaåpningen mot Swansea i august. Årsaken var at klubblegen og en av hennes medhjelpere ga Eden Hazard behandling på banen i sluttminuttene. Det førte til at Chelsea måtte spille en kort stund med ni spillere, hvilket fikk Mourinho til å se rødt. Portugiseren hevdet at klubblegen ikke forsto seg på fotball og kalte henne naiv. Chelsea har siden bedt Carneiro om å komme tilbake på jobb, men den tidligere klubblegen valgte i stedet å avslutte arbeidsforholdet med London-klubben. Sjefen i Det engelske fotballforbundet, Greg Dyke, mener Mourinho håndterte situasjonen helt galt. – Jeg synes ikke han løste dette bra. Han gjorde en feil i kampens hete og burde ha bedt om unnskyldning, sier han – og tilføyer: – I stedet sa han veldig lite, og Miss Carneiro mistet jobben. (NTB)
Chelsea-manager José Mourinho får nå kritikk av Det engelske fotballforbundet (FA) for ikke å ha beklaget oppførselen sin overfor tidligere klubblege Eva Carneiro.